กรมการค้าภายใน รายงานสถานการณ์ราคาสินค้าในสัปดาห์นี้ มีทั้งปรับลดลงและทรงตัว พร้อมติดตามต้นทุนวัตถุดิบอย่างใกล้ชิด หลังราคาน้ำมันดีเซลปรับลดลง
ร้อยตรีจักรา ยอดมณี รองอธิบดีกรมการค้าภายใน เปิดเผยว่า สถานการณ์ราคาสินค้าในสัปดาห์นี้ มีทั้งปรับเพิ่มขึ้นและลดลง โดยกลุ่มเนื้อสัตว์ หมูเนื้อแดงราคาเฉลี่ยทั่วประเทศอยู่ที่ ก.ก. ละ 142 บาท ปรับลดลงจากเดือนก่อน ที่ราคา 151 บาทต่อกก. เนื่องจากผลผลิตออกสู่ตลาดอย่างต่อเนื่อง เป็นผลดีต่อผู้บริโภค ส่วนไก่ราคาเฉลี่ยทั่วประเทศปรับขึ้นเล็กน้อย โดยไก่น่องติดสะโพก ราคาเฉลี่ย 78 บาทต่อกก. น่องไก่ 81 บาทต่อกก. สะโพกไก่ 84 บาทต่อกก. อกไก่ 77 บาทต่อกก. ซึ่งเป็นผลจากสภาพอากาศร้อน ทำให้ไก่โตช้า ความต้องการบริโภคเพิ่มขึ้น อย่างไรก็ตามผลผลิตมีเพียงพอต่อความต้องการ และราคายังอยู่ภายในโครงสร้างที่กำกับดูแลสำหรับไข่ไก่ เบอร์ 3 ราคาเฉลี่ยทั่วประเทศฟองละ 3.91 บาท ปรับเพิ่มขึ้นเล็กน้อย เนื่องจากสภาพอากาศร้อน ทำให้ไก่ออกไข่น้อยลง แต่ภาพรวมยังเพียงพอต่อความต้องการ และราคายังอยู่ในโครงการ คาดว่าผลผลิตจะออกมากขึ้นเมื่อเข้าสู่ช่วงหน้าฝน และราคาจะลดลง นอกจากนี้ สินค้าอุปโภคบริโภคหลายรายการ ภาพรวมทรงตัวและปรับลดลง เนื่องจากห้างได้จัดโปรโมชั่นลดราคาสินค้าอย่างต่อเนื่อง โดยสินค้าที่ราคาทรงตัว เช่น ข้าวสารบรรจุถุง นมผง น้ำตาลทราย บะหมี่กึ่งสำเร็จรูป ครีมอาบน้ำ แชมพู ส่วนที่ราคาลดลง เช่น ปลากระป๋อง สบู่ก้อน น้ำยาล้างจาน และน้ำยาซักผ้า เป็นต้น ทั้งนี้ กรมฯ จะติดตามสถานการณ์ราคาสินค้าอย่างใกล้ชิด โดยเฉพาะต้นทุนวัตถุดิบ ซึ่งขณะนี้วัตถุดิบหลายรายการมีแนวโน้มลดลง เนื่องจากราคาน้ำมันดีเซลที่ปรับลดลง และเงินบาทแข็งค่า มีผลทำให้ต้นทุนการนำเข้าลดลงด้วย